วาณิชธนากรยันตลาดปิด
วาณิชธนากรมือฉมัง ยันตลาดปิดไม่ใช่จังหวะหุ้นใหญ่เข้าตลาด ต้องรอเม็ดเงินต่างชาติสะเด็ด
29 ต.ค. 2565

วาณิชธนากรมือฉมัง ยันตลาดปิดไม่ใช่จังหวะหุ้นใหญ่เข้าตลาด ต้องรอเม็ดเงินต่างชาติสะเด็ด 
นายแมนพงศ์ เสนาณรงค์ ผู้บริหารกลุ่มวาณิชธนกิจ ธนาคารกสิกรไทย เปิดเผยว่า ปัจจุบันที่ตลาดหุ้นมีความผันผวนถือว่ายังไม่ใช่จังหวะการนำหุ้นขนาดใหญ่เสนอขายให้ประชาชนเป็นครั้งแรก (ไอพีโอ) และนำเข้าจดทะเบียนในตลาดหลักทรัพย์แห่งประเทศไทย (ตลท.) 
อย่างไรก็ตาม เชื่อว่าภาวะตลาดเช่นนี้จะต้องใช้เวลาปรับตัวอีกสักพัก เพราะปกติช่วงเวลาตลาดผันผวนจะเกิดขึ้นไม่นาน เพียงแต่ตอนนี้ต้องรอให้สถานการณ์ที่เม็ดเงินต่างชาติหาที่ลงในสินทรัพย์ที่จะทำให้รับผลตอบแทนจากการลงทุนที่ชัดเจนก่อน หลังทางการสหรัฐมีแนวทางที่จะชะลอใส่มาตรการผ่อนคลายเชิงปริมาณ (คิวอี) ลง
อย่างไรก็ดี ปัจจุบันบริษัทมีลูกค้าที่เตรียมเสนอขายหุ้นให้ประชาชนเป็นครั้งแรก (ไอพีโอ) ทั้งหมด 3-4 แห่ง ซึ่งส่วนใหญ่เตรียมเข้าจดทะเบียนในตลาดหลักทรัพย์แห่งประเทศไทย (ตลท.) ทั้งหมด 
แต่ตอนนี้มีเพียง 1 บริษัท คือ บริษัท เกษตรไทย อินเตอร์เนชั่นแนล ชูการ์ คอร์ปอเรชั่น ที่อยู่ระหว่างการยื่นแบบเสนอรายการ (ไฟลิ่ง) กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขณะนี้อยู่ระหว่างการตอบข้อซักถามที่เหลือหลังจากที่ ก.ล.ต.ได้เข้ามาเยี่ยมชมบริษัทแล้ว ทั้งนี้ คาดว่าเร็วๆ นี้จะได้รับการอนุมัตินับหนึ่งไฟลิ่งจาก ก.ล.ต. 
“ปกติจะไม่ได้บอกกรอบเวลาที่ชัดเจนว่าหุ้นไอพีโอตัวไหนจะเข้าตลาดช่วงไหน เพราะปกติจะคำนึงถึงช่วงเวลาที่ถูกต้องและดีที่สุดเป็นหลัก แต่หากในช่วงภาวะผันผวนเหมือน 2-3 สัปดาห์ที่ผ่านมา ก็ถือว่าไม่ใช่จังหวะที่ดีของหุ้นไอพีโอขนาดใหญ่ที่จะเข้ามาระดมทุนและจดทะเบียนเข้าตลาดหลักทรัพย์” นายแมนพงศ์ กล่าว
อย่างไรก็ตาม สำหรับบริษัทขนาดใหญ่ที่เข้าซื้อขายใน ตลท.ช่วงสหรัฐประกาศชะลอคิวอีช่วงนี้ที่ยังเคลื่อนไหวได้เป็นอย่างดี ต้องเป็นบริษัทที่มีปัจจัยพื้นฐานดีจริงและกำหนดราคาที่จูงใจนักลงทุน จึงจะเป็นที่ต้องการของตลาดทั้งสถาบันและนักลงทุนรายย่อย
ล่าสุด ราคาหุ้นบริษัท สายการบินนกแอร์ (NOK) ยังปรับตัวได้อย่างแข็งแกร่ง ล่าสุดปิดที่ 27 บาท ทรงตัวจากวันศุกร์ที่ 28 มิ.ย.ที่ผ่านมา โดย NOK เข้าซื้อขายวันแรกเมื่อวันที่ 20 มิ.ย.ที่ผ่านมา ตรงกับวันที่สหรัฐประกาศจะชะลอคิวอีปลายปีนี้ แต่ราคาหุ้นนี้ได้เคลื่อนไหวอยู่ได้ระหว่าง 26-29.75 บาท